4.11.2022.
HR
Službeni list Europske unije
C 421/37
Budući nacionalni centri za rak u svakoj državi članici omogućit će sudjelovanje regija u provedbi.
Time će se olakšati: (1) integracija aktivnosti u okviru misije utvrđivanjem sinergija u inicijativama politike i ulaganjima povezanima s borbom protiv raka između tijela na razini EU-a i tijela na nacionalnoj, regionalnoj i lokalnoj razini; (2) angažman relevantnih nacionalnih aktera i dionika koji djeluju izvan okvira istraživanja i inovacija i zdravstvenih sustava kako bi se obuhvatila relevantna područja u okviru kontrole raka (kao što su zapošljavanje, obrazovanje itd.); (3) dijalozi o borbi protiv raka na razini politika; i (4) aktivnosti uključivanja građana.
Misija EU-a „Obnova našeg oceana i voda” Strateški je cilj ove misije obnoviti zdravlje našeg oceana i voda do 2030. zaštitom i obnovom morskih i slatkovodnih ekosustava i biološke raznolikosti, sprečavanjem i uklanjanjem onečišćenja u našim oceanima, morima i vodama te poticanjem ugljične neutralnosti i cirkularnosti plavog gospodarstva EU-a.
Misija je posebno usmjerena na angažman na regionalnoj razini s pomoću oglednih centara na određenim područjima.
Oni su zamišljeni kao portfelji istraživačkih i inovacijskih projekata za razvoj i primjenu transformativnih rješenja u četirima glavnim europskim bazenima: atlantski i arktički bazen, baltički i sjevernomorski bazen, sredozemni bazen, dunavski sliv i crnomorski bazen.
Misija će se provoditi u dvije faze: razvoj i pokusno izvođenje rješenja (2021.–2024.) te provedba i intenziviranje (od 2025.) tih aktivnosti.
Iako je Komisija za razdoblje 2021.–2023. namijenila gotovo 350 milijuna EUR iz programa Obzor Europa za potporu prvoj fazi, za postizanje ciljeva misije ključna će biti mobilizacija dodatnih obveza i proračuna javnih i privatnih aktera, među ostalim u okviru EFRR-a.
Koncept „pridruženih regija” ugrađen je u sve relevantne aktivnosti programa rada misije.
„Pridružene regije” područja su s ekosustavima koja mogu imati koristi od demonstracijskih aktivnosti (npr. susjedne regije i/ili regije drugog morskog bazena) i/ili slabije razvijene regije u kojima postoji potreba za izgradnjom kapaciteta za provedbu inovativnih rješenja razvijenih u okviru različitih projekata.
Uz pomoć financijske potpore te će regije moći dokazati izvedivost, mogućnost repliciranja i vrhunsku razinu inovativnih rješenja.
EFRR bi mogao potaknuti provedbu inovativnih rješenja na regionalnoj razini.
Povelja misije privući će sudionike koji će preuzeti obveze/aktivnosti i povezati sve zainteresirane strane, od država članica i pridruženih zemalja do regija i lokalnih tijela, privatnih subjekata, nevladinih organizacija i građana.
Misija EU-a „Klimatski neutralni i pametni gradovi” Cilj je misije stvoriti najmanje 100 europskih klimatski neutralnih i pametnih gradova do 2030. i osigurati da ti gradovi djeluju kao centri eksperimentiranja i inovacija koji će svim europskim gradovima omogućiti postizanje klimatske neutralnosti do 2050.
Budući da je usmjerena na gradove i rješenja na određenim mjestima, ona doprinosi cilju politike EU-a u okviru EFRR-a da se postigne zelenija, otporna Europa s niskom razinom emisija ugljika koja prelazi na gospodarstvo s nultom neto stopom emisija ugljika promicanjem prelaska na čistu i pravednu energiju, zelenih i plavih ulaganja, kružnoga gospodarstva, prilagodbe klimatskim promjenama i ublažavanja klimatskih promjena, upravljanja rizikom i njegova sprečavanja te održive gradske mobilnosti.
Ujedno doprinosi cilju politike da se Europu približi građanima poticanjem održivog i integriranog razvoja svih vrsta područja i lokalnih inicijativa, podupiranjem prilagođenih strategija ulaganja na teritorijalnoj razini, u gradovima i lokalnim zajednicama, kako bi se odgovorilo na njihove različite probleme te iskorištavanjem njihova razvojnog potencijala.
U okviru misije pokrenut je poziv na iskaz interesa kojim se gradove poziva da prijave namjeravaju li postati klimatski neutralni do 2030.
Iskazivanje interesa evaluirano je na temelju ambicija gradova, njihove razine pripremljenosti, njihove trenutačne i planirane predanosti klimatskoj neutralnosti i smanjenju onečišćenja te njihove predanosti uključivanju građana i relevantnih dionika u gradski klimatski plan.
Odabrani gradovi pozvani su da uz potporu platforme misije uspostave gradski ugovor o klimi.
Gradski ugovor o klimi, koji nije pravno obvezujući instrument, sastavljat će se u okviru inovativnog postupka zajedničkog stvaranja koji će uključivati gradove, nacionalna/regionalna tijela, relevantne dionike i Komisiju.
Bit će usklađen s regionalnom strategijom pametne specijalizacije te će gradovima omogućiti upravljanje na temelju njihovih stvarnih potreba.
Temeljit će se na međusektorskom pristupu i pristupu odozdo prema gore te na potražnji, a u njemu će biti utvrđene posebne obveze uvođenja i povećanja inovativnih i pametnih rješenja u vezi s klimatskom neutralnošću u svim relevantnim sektorima.
Gradski ugovor o klimi uključuje dogovorene polazne točke, način na koji grad planira provesti te obveze do 2030.
te plan ulaganja s relevantnim financiranjem i izvorima financiranja.